Ammud-nnteɣ, d tasleḍt n 277 n wawalen seg yiwen ar kraḍ n yiknawen n umawal n waṭṭanen, llan azal n 44 n wawalen rzan iɣsan n umdan, ma d 233 d ayen yeɛnan aṭṭanen. Am wakken i d-nenna amawal-is ur yebni ara ɣef yiwen n uḥric, mačči kan d asesmel n wawalen seg usebtar amezwaru armi d taggara, maca isenned ɣef waṭas n tɣawsiwin ama deg teẓri neɣ deg usnas, tikwal yettɛawad i wawal. Ad naf, llan wid deg yiwen n wawal yesɛa aṭas n wawalen am ufessug n tbaqit uzagur d wammas (muscle sacrolombaire), afessug abeṛṛani itezzin taɣma ɣef tqeṣrit (muscle rotateur externe de la cuisse sur le bassin)…atg. Daɣen llan kra n wawalen d tifyar am taruẓi n taɣma (fracture de la cuisse), taɣma yerrẓen (cuisse cassée), taruẓi n texlift (fracture du coude), taxlift yerrẓen (coude fracturé)…atg. Ɣef waya nesleḍ kan anect-a, imi ur aɣ-isemmeḥ ara wakud. Sya ɣer sdat ma tettunefk tegnit ad d-nernu tasleḍt akken ad yemmed umahil.